钦定古今图书集成/理学汇编/文学典/第027卷 > 袁甫
## 钦定古今图书集成/理学汇编/文学典/第027卷 > 袁甫

按《晋书》本传：“淮南袁甫，字公胄，亦好学，与谭齐名，以
词辩称。尝诣中领军何勗，自言能为剧县。勗曰：‘唯欲
宰县，不为台阁职，何也’？甫曰：‘人各有能有不能。譬绘
中之好莫过锦，锦不可以为幍；谷中之美莫过稻，稻
不可以为虀。是以圣王使人，必先以器，苟非周材，何
能悉长？黄霸驰名于州郡，而息誉于京邑。廷尉之材，
不为三公，自昔然也’。”勗善之，除松滋令，转淮南国大
农、郎中令。石珩问甫曰：“卿名能辩，岂知寿阳已西何
以恒旱？寿阳已东何以恒水？”甫曰：“寿阳已东皆是吴
人。夫亡国之音哀以思，鼎足强邦，一朝失职，愤叹甚
积。积忧成阴，阴积成雨，雨久成水，故其域恒涝也。寿
阳已西皆是中国，新平，彊吴美宝皆”入。志盈心满，用
长欢娱。《公羊》有言：“鲁僖甚悦，故致旱京师。若能抑彊
扶弱，先疏后亲，则天下和平，灾害不生矣。”观者叹其
敏捷。年八十馀，卒于家。